Awtor dźensa
Achim Kowar
Lubi čitarjo, dowolće mi, dźensa hišće raz spomnić na wólbnu zhromadźiznu Serbskeho Sokoła z.t. srjedu w Kozarcach. Tam sym so po wjace hač 20 lětach skutkowanja jako městostarosta a starosta z předsydstwa rozžohnował. Sym to činił rady a njerady. Rady, dokelž mamy a mějachmy dobrych ludźi w nowym a starym předsydstwje a dokelž je so radźiło dobre womłodźenje. Měnju, zo lubi dobra měšeńca staršich hižo nazhonitych a nowych z dobrymi idejemi dalši rozmach w dźěle. Nowemu starosće a jeho mustwu přeju wutrajnosć a wuspěch, strowotu a wosebje wuspěšne prócowanje wo sylne nałožowanje serbskeje rěče na wšěch našich zarjadowanjach a wubědźowanjach. Luby Milanje, njech so ći z twojimi ludźimi kóžde předewzaće derje radźi!
ceb_Latn hau_Latn szl_Latn